Venemaa luurab üha jõulisemalt    Venemaa luuretegevus ja püüd mõjutada teiste riikide otsuseid on aasta-aastalt jõulisemaks muutunud, märkis kapo komissar Martin Arpo Kaitsepolitsei aastaraamatu esitlusel. "Vaatamata majanduslangusele ei ole luure- ja mõjutegevuse rahastamine Venemaal vähenenud, pigem vastupidi," kinnitas ka kapo peadirektor Raivo Aeg    Venemaa luurab ja mõjutab praegu juba peaaegu külma sõja aegsel tasemel. Kapo hinnangul on Eesti-vastaste  luureagentuuride, kelle hulgas on kõige aktiivsemad Venemaa omad, huvisuunad püsinud viimase kümne aasta jooksul samad: NATO ja Euroopa liidu poliitika, Eesti rahvusvaheline mõjukus, sise-, välis- ja kaitsepoliitika, vene kogukond, potentsiaalsed agendid ning Eesti eriteenistused ja kaitsejõud.    Kapo aastaraamatu hinnangul on lähiajal oodata Venemaa katseid laiendada ka oma meedia mõjuala Eestis:    "Üks Venemaa välispoliitika prioriteete on kaasmaalaskonna kui Venemaa rahvusvahelise  mõjuvõimu suurendamise töörista konsolideerimine. On selge, et selle eesmärgi saavutamiseks püütakse jõuliselt laiendada oma kontrolli all oleva meedia mõjuala, suurendada sõnumite efektiivsust ning nn pehmet jõudu kasutades sekkuda teiste riikide siseasjadesse."    Äärmuslased võivad ka Eestis vägivallatseda    Kapo peadirektori Raivo Aegi sõnul ei kujuta Eesti äärmuslased endast märkimisväärset jõudu. Küll aga püüavad nii parem- kui vasakäärmuslased leida rahvusvahelisi kontakte ning  teha koostööd oma aatekaaslastega.    "Paremäärmuslased otsivad partnereid eeskätt Skandinaaviast, vasakäärmuselased aga peale ida ka Lätist ja Soomest," märkis Aeg kapo aastaraamatu tänasel esitlusel.    "Siinsedki äärmuslased võivad saada inspiratsiooni vägivaldseteks aktsioonideks. Sedalaadi sündmuste võimalikkusega peame ka Eestis kindlasti arvestama," märgitakse aastaraamatus.    Siiski iseloomustasid äärmuslaste tegevust 2009. aastal koostöövõimetus ja juhtfiguuride  vahelised konfliktid. Pingeid tekitasid ka edutult läinud kahed valimised. "Vene kogukonna tuntuimast äärmuslike vaadetega inimesi ühendavast ühendusest" Notšnoi Dozorist irduski mullu osa liikmetest, kes moodustasid liikumise Koos-Vmeste.    Notšnoi Dozor millegi olulisega 2009. aastal silma ei paistnud ning organisatsioonil puudus selge eesmärk ja strateegia," nendib aastaraamat.    "Terroristid võivad Eesti naisi ära kasutada"    Äsja avaldatud kapo aastaraamatu kohaselt  kasvas mullu märgatavalt "terrorismivastase võitluse kontekstis nn riskiriikidest pärit kodanike" huvi pääseda illegaalselt Eestisse. Illegaalsel piiriületusel on näiteks kinni peetud Afganistani kodanike, kes püüavad läbi Eesti Lääne-Euroopasse pääseda.    Lisaks kasutatakse Eestisse pääsemiseks ka muid ebaseaduslikke viise, nagu fiktiivsed abielud või põhjendamata viisataotlused.    "Siinkohal võib näiteks tuua Eesti naised, kes läinud aastal sõlmisid Iirimaal fiktiivseid abielusid  [peamiselt Pakistani kodanikega -toim]. Fiktiivne abielu on illegaalse immigrandi võimalus Euroopa liitu pikk elamis- ja tööluba saada. Muidugi ei ole kõik illegaalid terroristid, kuid seda moodust võivad ära kasutada ka terroristlikud rühmitused," mainitses kapo peadirektor Raivo Aeg ettevaatlikkusele.    Allikas: www.DELFI.ee